Uskonnottomat Suomessa ry:n mukaan kantelussa on poikkeuksellisen monta ongelmakohtaa. Koulun rehtorin mukaan opetushallituksen ohjeistus uskonnollisesta sisällöstä toteutuu koulussa.

Kantelun mukaan seinäjokelaisessa koulussa olisi rikottu uskonnonvapautta. JAAKKO VIRTANEN

Uskonnottomat Suomessa ry on tehnyt Seinäjokelaisesta Hyllykallion alakoulusta kantelun Länsi- ja Sisä-Suomen aluehallintovirastolle. Kantelun mukaan koulussa on loukattu uskonnonvapautta ja pakotettu uskonnottomia oppilaita osallistumaan uskonnolliseen toimintaan.

Uskonnottomat Suomessa ry:n puheenjohtaja Kaisa Robbinsin mukaan Hyllykallion koulun tapaus on poikkeuksellinen.

- En muista, että olisin koskaan törmännyt kanteluun, missä olisi noin monta kohtaa, hän sanoo.

Kantelun mukaan koulussa on opettajan johdolla luettu ruokarukouksia ja opeteltu kanttorin johdolla virsiä virsivisailua varten. Kaikille oppilaille on myös jaettu uudet testamentit.

Kantelussa kuvatut tilanteet ovat Robbinsin mukaan ongelmallisia siksi, että uskonnollisesta sisällöstä ei olisi etukäteen ilmoitettu koteihin vanhemmille.

Kantelussa nostetaan esiin myös koulun aamunavaukset, josta kerran viikossa vastaa seurakunta.

- Aamunavauksen ajaksi sellaiset oppilaat, jotka eivät halua osallistua, saavat mennä luokkaan tekemään läksyjä, Robbins kertoo.

Hän toteaa, että lain mukaan aamunavauksesta kieltäytyville uskonnottomille oppilaille tulisi järjestää vastaavanlaista ohjelmaa. Tätä läksyjen teko luokassa ei ole.

- Olisi ihanaa, jos kouluissa asetuttaisiin uskonnottomien lasten asemaan. Miltä tuntuu jäädä tekemään läksyjä luokkaan kun muut ovat aamunavauksessa? hän sanoo.

Asianmukainen etukäteisilmoitus vanhemmille varmistaisi sen, että uskonnottomat voivat itse päättää lasten osallistumisesta ohjelmaan. Se ei ratkaisisi korvaavan ohjelman ongelmia, mutta varmistaisi uskonnottomien valinnanvapauden.

Jo 11 kantelua tänä vuonna

Robbinsin mukaan Uskonnottomat Suomessa ry:ltä on alkuvuoden aikana pyydetty runsaasti apua uskontokysymysten selvittelyyn oppilaitosten kanssa. Yhdistyksen tänä vuonna saaduista 42 avunpyynnöstä 11 on johtanut kanteluun. Vuoden 2016 aikana kanteluita tehtiin yhteensä 13, vuonna 2015 taas 16.

Valtaosassa avunpyyntöjä yhdistys tarjoaa neuvoja siihen, miten uskontoon liittyviä epäkohtia olisi syytä pyrkiä koulun kanssa oikomaan. Robbinsin mukaan yhteyttä ottavat vanhempien lisäksi nuoret itse, niin lukio-opiskelijat kuin yläkouluikäisetkin.

- Usein rehtoreiden kanssa keskustellessa on tullut esiin se, ettei ymmärretä missä ongelma piilee, Robbins sanoo.

Robbinsin mukaan Hyllykallion koulun tapauksessa ongelmien määrästä näkyy koulun osalta totaalinen välinpitämättömyys.

- Tästä näkyy läpi koulussa vallitseva asenne. Se, että ei ymmärretä miltä uskonnottomista tuntuu, kun heidän vakaumustaan ei oteta vakavasti.

Robbins myöntää, että uskonnottomista monet ovat uskonnon suhteen varsin välinpitämättömiä ja mahdollisesti myös halukkaita osallistumaan uskonnolliseen ohjelmaan. Vakaumukselliselle uskonnottomalle Jumalan armosta laulaminen taas voi olla hyvin ahdistavaa.

- Koulun pitäisi olla yleissivistävä, ei uskontoon kasvattava laitos. Tällaisessa tapauksessa näyttää siltä, että ei ole ymmärretty koulun tehtävää ja miten uskonto soveltuu siihen, hän sanoo.

Koulu kiistää syytökset

Hyllykallion koulun rehtori Irene Turenius on toimittanut aluehallintovirastolle kanteluun vastineen.

Hän vakuuttaa suhtautuvansa asiaan vakavasti.

- En missään nimessä vähättele tätä asiaa. Olemme julkisen vallan käyttäjiä ja demokratiaan kuuluu, että jos jonkun asian koetaan olevan vinksallaan, niin siitä on oikeus tehdä kantelu, Turenius sanoo.

Hän kertoo, että uskonnollisista tapahtumista on tiedotettu uskonnottomien vanhempia yleensä tapauskohtaisesti opettajan toimesta.

- Tällainen tapa on altis sellaiselle, että ihminen voi unohtaa kysyä tai voi olla että on sijainen. Varmasti luodaan siihen toimivampi malli.

Rehtori vakuuttaa, että ketään oppilasta ei ole pakotettu laulamaan virsiä tai lausumaan ruokarukousta.

- Jos opettajalla on tapana ruokarukous, niin siihen ei tietenkään tarvitse kenenkään osallistua.

Turenius toteaa aluehallintaviraston nyt ottavan kantelun myötä kantaa siihen, voiko opettajat jatkossa lausua rukouksia ruokailun yhteydessä. Opetushallituksen ohjeistuksen hän kuitenkin sanoo koulussa toteutuvan.

- Koulussa voi opetushallituksen ohjeiden mukaan olla uskonnollista sisältöä, kuten virsien laulamista ja rukoilua, mutta jokaisella oppilaalla pitää olla oikeus kieltäytyä osallistumasta. Meidän koulussamme näin on toteutunut. Kukaan ei ole pakolla ollut aamunavauksessa, eikä ketään ole pakotettu virsiä laulamaan tai rukoilemaan, rehtori sanoo ja jatkaa:

- Nyt odotamme aluehallintoviraston vastausta. Koulussa käydään käytäntöjä läpi kyllä ilman viraston mahdollista huomautusta tai kannanottoakin.